Ouers van verlate babadogtertjie gesoek | Maroela Media
Die baba na die slagofferondersteunerssentrum geneem. Foto: Verskaf.
Die polisie in Kabega Park in Port Elizabeth in die Oos-Kaap het Donderdag omtrent ma, pa, wetstoepasser én maatskaplike werker gespeel toe 'n drie maande oue babadogtertjie in 'n voetpaadjie opgetel is.
Kol. Priscilla Naidu, woordvoerder van die polisie, het gesê die dogtertjie is deur 'n man gevind wat op die voetpaadjie op Draaifonteinweg in Greenbushes gestap het.
" 'n Sak en bottel is nie ver van die baba af nie aangetref. Die kind is deur die man na die Suid-Afrikaanse Heilsleër (Salvation Army) geneem en hulle het die baba aan die polisie oorhandig."
Naidu sê die polisie het die baba na die slagofferondersteunerssentrum geneem en skoon aangetrek, aangesien sy yskoud was met die klam klere wat sy aangehad het.
"Hulle het ook vir haar 'n warm bottel melk gevoer. Die polisie het toe die babatjie na die Dora Nginza-hospitaal geneem en haar daar aan maatskaplike werkers oorhandig," het Naidu gesê.
Die polisie het 'n beroep gedoen op enigiemand wat weet waar die baba se ma of familie hulself bevind om die Kabega Park-polisie by 041 3946 802 te kontak.
Die polisie sê kinderverlating is algemeen en kan plaasvind wanneer ouers of voogde 'n kind verlaat sonder om te dink aan die kind se fisieke gesondheid, welstand of veiligheid en in ander gevalle waar die ouer versuim om die nodige sorg aan die kind te verskaf.
"Wanneer iemand 'n besluit maak om 'n kind te kry maak daardie persoon ook 'n besluit om verantwoordelikheid vir daardie kind te neem. Dankie aan dié wat genoeg liefde het om te deel – dis optrede soos dié wat die wêreld 'n beter plek maak om in te leef," het Naidu afgesluit.
So 'n pragtige dogtertjie, ek sal haar aanneem.
Hopelik net om die ouers te vind om klagte te maak en nie die kleintjie vir hul te gee nie
alles is moontlik in die nuwe SA. Die arme dingetjie weet nie wat met haar gebeur nie. Hoop sy kry goeie ouers
3de Wêreld sal SA bly!
Ai dis so hartseer & ek dink al wat die baba soek is haar mamma. Kan nie glo ma's gooi kinders net so weg nie.